Hollywood: Drie Michael Jackson-liedjies van stromingsdienste geskrap; nog planne vir ‘Stranger Things’Michael Jackson. (Foto: Timothy A. Clary/AFP) ( Maroela Media bied jou ’n opsomming van die week se jongste internasionale vermaaknuus. Ná verskeie klagtes dat die stem wat in die trefferliedjies “Monster”, “Keep Your Head Up” en “Breaking News” gehoor kan word, nié dié van die Michael Jackson is nie, is dit van stromingsdienste verwyder. Dié liedjies is ook die onderwerp van ’n hofsaak wat deur ’n aanhanger aangevoor word. Dié sê dat die liedjies deur ’n sessiesanger gesing is. Sony Music en Jackson se boedel het egter gesê dat die verwydering van die liedjies van stromingsdienste niks met egtheid te make het nie. In ’n onlangse verklaring het hulle die verwydering as “die eenvoudigste en beste manier om die gesprek oor die snitte vir eens en altyd agter te laat” beskryf. Dié snitte is deel van die 2010 postuum-album, Michael. Die album se oorblywende liedjies is steeds beskikbaar en Sony Music voer aan dat daar geen twyfel oor die egtheid van die res van die snitte hoef te wees nie. Die liedjies in die album is saamgestel uit musiek wat deur die jare nie deur Jackson, wat in 2009 aan ’n oordosis dood is, uitgereik is nie. Nog voordat dit jare gelede die rakke getref het, het selfs sy familie gewonder of hy self al die liedjies gesing het. “Ek het hard probeer om die malligheid te voorkom, maar hulle wou nie luister nie,” lui die boodskap wat Jackson se broerskind, Taryll, op Twitter gedeel het. Sony het egter in ’n verklaring gesê dat die stem in die album onomwonde dié van Jackson is. Met die uitreiking van die album is die volgende boodskap op die omslag ingesluit: “Dié album hou nege snitte in wat deur Michael Jackson uitgevoer is, maar nie uitgereik is nie. Die snitte is onlangs voltooi deur die gebruik van die oorspronklike stemsnitte en die musiek is deur erkende vervaardigers geskep.” Aanhangers was egter skepties oor die drie betrokke liedjies. In 2014 het ’n aanhanger van Jackson, Vera Serova, ’n klasaksie-eis teen Cascio, Porte, Sony Music, John Branca, die mede-eksekuteur van Jackson se boedel, MJJ’s Productions en Angelikson Productions aanhangig gemaak. Sy het hulle daarvan beskuldig dat hulle ’n misleidende produk verkoop het. Sy het ook Porte, Cascio en Angelikson daarvan beskuldig dat hulle breedvoerige kunstebedrog gepleeg het toe hulle die snitte vir miljoene dollar aan Jackson se boedel verkoop het. Jackson se boedel en Sony het dié beweringe teengestaan en die appèlhof het op die ou einde in hul guns beslis. Die saak teen Angelikson Productions, Cascio en Porte is steeds aan die gang. Die langdurige regsgeding kon egter nog nie enige sekerheid gee of die stem in die album dié van Jackson is of nie. Aanhangers kan nou ook nie meer vir hulself daaroor besluit nie, aangesien Apple Music, Spotify, YouTube en ander stromingsplatforms die drie liedjies van hulle speellyste geskrap het. Die voormalige kinderster en -aktrise Hayden Panettiere het onlangs oop kaarte met People-tydskrif oor haar alkohol- en opioïedverslawing ná erge post-skeiding-depressie gespeel. “Ek was aan die bopunt van die wêreld en ek het dit geruïneer,” het die 32-jarige aktrise op 6 Julie aan People vertel terwyl sy vir die eerste keer oor haar verslawing gepraat het. Hayden Panettiere (Foto: Amanda Edwards/Getty Images/AFP) Dié geheime verslawings het byna tot die einde van haar loopbaan en amper haar lewe gelei. Sy het ook erken dat sy hard aan haarself moes werk en dat sy bereid moes wees om eerlik te wees. Sy het die afgelope jaar trauma-behandeling ontvang en is nou sterk op pad om haar Scream-karakter, Kirby Reed, weer aan te pak. Sy werk ook saam met Hoplon International, die liefdadigheidsorganisasie wat sy in Maart begin het, om geld vir Oekraïne in te samel. “Dit was nie maklik nie en ek het baie op en af gegaan. Ek is nie spyt oor selfs die lelikste goed wat met my gebeur het nie. Dit voel asof ek ’n tweede kans het.” Op 11 was Panettiere reeds op televisie en silwerskerm. Sy vertel dat sy reeds op 15 pille deur een van haar spanlede vir rooitapyt-geleenthede aangebied is. “Hulle wou my peppy vir onderhoude laat lyk het. Ek het geen idee gehad dat dit onvanpas was of dat dit vir my ’n deur na my verslawing sou oopmaak nie.” Terwyl haar loopbaan aan die groei was, het sy in die geheim gedrink en opioïede gedrink. “Ek kon nie verslons op stel wees nie, dit het my gered. Dinge het egter net erger begin hand uitruk. Soos wat ek ouer geword het, het die dwelms en alkohol iets geword waarsonder ek nie kon leef nie.” In 2014 het sy een van die hoofrolle in die trefferreeks Nashville vertolk. Toe Panettiere swanger word, het haar karakter ook. Dié twee is ook deur dieselfde soort duiwels in die gesig gestaar. “Daardie jare was ongelooflik moeilik. Ek kon met baie van die storielyne vereenselwig.” Ná agt maande in ’n rehabilitasiesentrum is Panettiere aan die herstel. Haar sewejarige dogter, Kaya, is intussen na Oekraïne gestuur om by haar pa, Wladimir Kitschko, wat nou in die oorlog veg, te gaan bly. Panettiere het in 2014 aan Kaya geboorte geskenk en haar paadjie met Kitschko het in 2018 geskei. Panettiere het wel op Instagram laat weet dat Kaya nie meer in Oekraïne is nie. (Foto: Alberto Pizzoli/AFP) Die bekende regisseur Quentin Tarantino het onlangs ’n babadogtertjie verwelkom, wat op 2 Julie vanjaar gebore is. Dit is die Tarantino en sy vrou se tweede kind. Tarantino is in November 2018 met Daniella Pick getroud en het reeds op 22 Februarie 2020 hul eersteling, Leo, verwelkom. Tarantino het verlede jaar op Jimmy Kimmel Live! gesê hulle seuntjie is na Pick se oupa vernoem. “In ons harte is hy ons leeu.” Die jongste insetsel in die gewilde Despicable Me-rolprentreeks, Minions: The Rise of Gru” het reeds meer as $108 miljoen (sowat R1,8 miljard) met kaartjieverkope laat inrol. Die jongste insetsel in die gewilde ‘Despicable Me’-rolprentreeks, ‘Minions: The Rise of Gru’. (argieffoto) Dié rolprent is tydens die viering van die Amerikaanse Onafhanklikheidsdag op 4 Julie uitgereik. Duisende mense het reeds rolprentteaters besoek om na dié oulike animasierolprent te kyk. Die stemme van Steve Carell, Alan Arkin, Michelle Yeoh en Julie Andrews kan in die rolprent gehoor word. Aanhangers van die gewilde Netflix-trefferreeks Stranger Things kan hul vere regskud vir ’n reeks geskoei op die oorspronklike reeks én ’n splinternuwe verhoogproduksie. Die rolverdeling van ‘Stranger Things’ tydens die première van die vierde seisoen in Brooklyn op 14 Mei vanjaar. (Photo by Angela Weiss / AFP) Dié wetenskapsfiksie-reeks volg ’n groep tieners in ’n fiktiewe dorpie in VSA terwyl hulle teen verskeie monsters veg. Stranger Things is ook een van Netflix se gewildste reekse tot op hede. Daar is al meer as 1,5 miljard ure deur kykers aan die reeks bestee. Die broers wat die verhaal saamgestel het, Matt en Ross Duffer, het reeds gesê dat die vyfde seisoen die reeks se volledige storielyn sou voltooi. Hulle het egter in Februarie in ’n ope brief aan aanhangers genoem dat daar nog “baie opwindende stories is om in die wêreld van Stranger Things te vertel.” Daar is op Woensdag 6 Julie bevestig dat ’n reeks én verhoogproduksie wat in die einste wêreld plaasvind, ontwikkel word. Die Blink 182-tromspeler Travis Barker het op 2 Julie op sy Instagram-profiel uitgewei oor sy onlangse opname in die hospitaal. Kourtney Kardashian en Travis Barker. (Foto: Instagram/Kourtney Kardashian) Barker (46) is op 28 Junie vanjaar in ’n ambulans hospitaal toe geneem. Hy het later bevestig dat dit as gevolg van pankreatitis was. “Ek het vir ’n endoskopie gegaan. Ek het na aandete ’n vreeslike pyn ontwikkel en is sedertdien in die hospitaal.” Hy het egter aanhangers gerus gestel en gesê dat hy reeds op die herstelpad is. Sy vrou, Kourtney Kardashian-Barker, het sedert sy opname ’n bemoedigende boodskap op haar Instagram-bladsy gedeel. “Wat ’n vreesaanjaende en emosionele week was dit nie. Ons gesondheid is alles en soms vergeet ons hoe vinnig dit kan verander.” Bron: BBC, People, Hollywood Reporter